次韻庭藻天申節錫燕書事
作者：周紫芝
朝代：宋

paragraphs: 千秋舞馬初登床，新歌樂府傳霓裳。
當時提封三萬里，人間何處無農桑。
邇來重見太平日，侍臣復上開元觴。
雲門一闋天樂奏，瑞獸三尺南金黄。
師臣擁珮燕旨酒，虎臣杖節嚴秋霜。
成功乃自師尚父，異姓不數汾陽王。
紫皇萬歲壽明主，斗魁六宿來文昌。
三呼往往出靈嶽，由漢以來無此祥。
諸公自是列宿數，玉階合望重瞳光。
聖朝御極日杲杲，風雨順序天蒼蒼。
虞階已復罷干羽，漢郡會看開樂浪。
小臣拜手亦稽首，願祝地久仍天長。